Author: macuha
Company: mpsvr

Dôvodová správa

Všeobecná časť 

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2013 (ďalej len „návrh nariadenia vlády“) sa predkladá na základe § 2 ods. 1 zákona č. 663/2007 Z. z. o minimálnej mzde (ďalej len „zákon“) v súlade s postupom ustanoveným v § 7 ods. 5 a § 8 ods. 2 zákona.
V súlade s ustanovením § 7 ods. 5 zákona je Ministerstvo práce, sociálnych vecí a rodiny Slovenskej republiky (ďalej len „ministerstvo“) povinné predložiť na rokovanie Hospodárskej a sociálnej rady Slovenskej republiky a následne na rokovanie vlády Slovenskej republiky návrh nariadenia vlády, ktorým sa ustanovuje suma minimálnej mzdy určená podľa § 8 ods. 2 zákona.
Podľa tohto ustanovenia sa suma mesačnej minimálnej mzdy na nasledujúci kalendárny rok určí najmenej vo výške súčinu platnej mesačnej minimálnej mzdy a indexu medziročného rastu priemernej mesačnej nominálnej mzdy zamestnanca v hospodárstve Slovenskej republiky zverejneného Štatistickým úradom Slovenskej republiky za kalendárny rok, ktorý predchádza kalendárnemu roku, v ktorom sa predkladá návrh na úpravu sumy minimálnej mzdy. 
Podľa údajov Štatistického úradu Slovenskej republiky medziročný index rastu nominálnej mzdy za rok 2011 predstavoval 102,2 %. Ministerstvo v súlade s § 6 zákona posúdilo ekonomickú a sociálnu situáciu v Slovenskej republike za predchádzajúci kalendárny rok a očakávaný vývoj v roku 2012, v tom najmä vývoj spotrebiteľských cien, zamestnanosti, priemerných mesačných miezd a životného minima a navrhuje upraviť sumu minimálnej mzdy na rok 2013 na 337,70 eura mesačne a 1,941 eura za každú hodinu odpracovanú zamestnancom, čo predstavuje zvýšenie oproti súčasnej sume o 3,2 %. 
	Navrhnutá suma mesačnej minimálnej mzdy predstavuje nárast medzi rokmi 2012 a 2013:
-	v hrubom vyjadrení o 10,50 eura mesačne,
-	v čistom vyjadrení nová suma minimálnej mzdy na rok 2013 bude predstavovať 292,48 eura mesačne, čo je nárast oproti čistej minimálnej mzde v roku 2012 o 9,10 eura mesačne,
-	rozdiel sumy čistej minimálnej mzdy oproti životnému minimu, ustanovenému k 1. januáru 2013 pre jednu plnoletú fyzickú osobu v sume 194,58 eura mesačne, bude predstavovať 97,90 eura (zvýšenie rozdielu oproti predchádzajúcemu roku o 4,35 eura mesačne).
Vývoj kritérií na úpravu sumy minimálnej mzdy podľa § 6 zákona vrátane prognózy ich vývoja za rok 2012 je uvedený v prílohe č. 1 k dôvodovej správe.
Prehľad o vývoji priemernej mesačnej nominálnej mzdy a sumy minimálnej mzdy od zavedenia tohto inštitútu, ako aj vývoj podielu medzi minimálnou mzdou a priemernou mesačnou nominálnou mzdou je uvedený v prílohe č. 2 k dôvodovej správe.  
Očakávaný podiel minimálnej mzdy v čistom vyjadrení z očakávanej čistej priemernej mzdy (tzv. Kaitzov index) a vývoj tohto podielu od roku 2009 je v prílohe č. 3 k dôvodovej správe. 
Prehľad o podiele sumy mesačnej minimálnej mzdy z priemernej mesačnej nominálnej mzdy podľa krajov Slovenskej republiky za roky 2010 a 2011 podľa údajov Štatistického úradu Slovenskej republiky je uvedený v prílohe č. 4 k dôvodovej správe.
Návrh nariadenia vlády je v súlade s Ústavou Slovenskej republiky, s medzinárodnými zmluvami a medzinárodnými dokumentmi, ktorými je Slovenská republika viazaná, s právom Európskej únie a ďalšími všeobecne záväznými právnymi predpismi. 
Vplyvy realizácie navrhovanej právnej úpravy na štátny rozpočet a ostatné verejné rozpočty na roky 2013 až 2015, ako aj ostatné vplyvy, sú uvedené v doložke vybraných vplyvov.
Zdrojom krytia predpokladaného zvýšeného rozsahu výdavkov v dôsledku zvýšenia minimálnej mzdy podľa tohto návrhu nariadenia vlády budú finančné prostriedky štátneho rozpočtu a ostatných verejných rozpočtov na roky 2013 až 2015. Prekročenie štátneho rozpočtu a ostatných verejných rozpočtov z dôvodu zvýšenia sumy minimálnej mzdy sa nepredpokladá.